इसलिये वह ‘मनुष्य’ का भी मानववादी किस्म का सरलीकरण करती है। मनुष्य हमारे लिये एक मानववादी कोटि की तरह आता है। सारी दिक्कत इस तरह के कोटिकरण से पैदा होती है। इसके पीछे हमारे दौर तक चला आता पूंजीवाद का अब तक का इतिहास है, जो अब उत्तर औद्योगिक चरण पर आ पहुंचा है । इस दौर तक आते आते मनुष्य, प्रकृति और संस्कृति - ये तीनों ‘समाज’ के हाशिये पर चले गये हैं। मानववाद मनुष्य केंद्रित बात नहीं रहा, मनुष्य के सामाजिक रूप के केंद्र में चली आयी मुनाफवादी और उपयोगितावादी बात बन गया है। इसे उस मनुष्य से कुछ लेना देना नहीं है, जो प्रकृति के साथ एकाकार होना चाहता है और उस अर्थ में अपनी आत्मा को खोज कर मुक्त होना चाहता है। संस्कृति में अब आत्मा नाम की चीज़ अजनबी हो गयी है । तो वह भाषा ,जो शब्द और अर्थ की एकाकारता को अपनी आत्मा कहती थी, उससे भी इसे कुछ मतलब नहीं रहा। अब वह भाषा चाहिये, जिसके हज़ार अर्थ हों। ये हज़ार अर्थ भाषा की उपयोगिता को साबित करते हैं। पर ये तमाम अर्थ भाषा के सामाजिक अर्थ हैं। प्रकृति का सामाजिकीकरण हुआ, तो उसका अस्तित्व ही खतरे में पड़ गया। अब बात चल रही है कि ऐसे तो प्रकृति विलुप्त हो जायगी । तो उसे बचाने की बात भी सोची जा रही है । पीछे पीछे संस्कृति खतरे में पड़ने वाली है। पर हम तब मुड़ेंगे, जब मनुष्य का अस्तित्व भी खतरे में पड़ जायेगा। इसलिये अगर हम भाषा में अपनी मुक्ति की संभावना को देख समझ रहे हों, तो ही हमारा ‘लिखना’ अब कुछ अर्थ रखने लायक हो सकेगा। मनुष्य जब ‘अपनी’भाषा की बाबत सोचेगा तो वह फिर से मौन की उस भाषा से हो कर लौटेगा, जहां वह अपनी आत्मा के करीब पहुंचता है । पर वे रास्ते बंद हो चुके हैं। कभी हमारे यहां भाषा के बहुत से स्तरों की बात होती थी। परा, पश्यंती, मध्यमा, वैखरी आदि की। भाषा के बहुत से तंत्र थे। पंचतंत्र को ही लें। वह हमारी जनतांत्रिक भाषा की तरह इकहरा नहीं है। वहां कोशिश हुई है कि पशु, पक्षी, मत्स्य, सरिसृप और मनुष्य - इन पांच की भाषा के विविध तंत्रों में आपसी संवाद की संभावना को सामने लाया जाये। प्रकृति की भाषाओं के अपने तंत्र भी हैं। धातु की, पृथ्वी की, चांद तारों की भाषाएं वहां हैं। पर वे लुप्त हो गयी हैं। हमें अपने वक्त के मुताबिक एक नये भाषा विवेक के साथ उन भाषाओं में लौटने के बारे में सोचना होगा। भाषा से हमारा रिश्ता होगा तो प्रकृति से प्रेम भी बच जायेगा और आखिर प्रकृति भी ।